2020 getuig ek woord vir woord | Netwerk24
2020 getuig ek woord vir woord
Daar is die ou grappie wat so gaan: Hoe eet jy 'n olifant? Met die maklike antwoord: Happie vir happie.
Met ander aspekte van ons lewe is dit ook baie waar. Hoe bou jy 'n huis? Baksteen vir baksteen. Hoe leer jy vir 'n eksamen? Bladsy vir bladsy. Sodra die groot taak wat voor jou lê in kleiner stukkies opgedeel word, raak dit dadelik moontlik om gedoen te word. Die onmoont­­like word dan moontlik.
In ons opdrag om God se getuies te wees, geld dieselfde beginsel. Oefen om die opdrag elke dag te leef. Die gedagte dat Jesus my vertrou met Sy boodskap maak my nederig, maar ook baie opge­wonde. Om te dink dat Sy genade my red – ek kan nie stilbly nie. Maar nou kom die onmoontlike. Hoe getuig ek? Sonder om geestelik hoogmoedig of verwaand of irriterend te word, of aan die ander kant om getuienis so ingewik­keld te maak dat ek nie kans sien daarvoor nie. Jesus se opdrag is maklik: In Matteus 11 sê Jesus kom leer by My, want Ek is nederig en sagmoedig van hart – ons kan sommer daarmee begin. Ons eerste twee happies is klaar – om te getuig, is om te leer by Jesus en dit dan in nederigheid en sag­moedigheid te deel. In Johannes 13 was Jesus voete en Hy sê dat as Hy dit vir ons doen hoeveel te meer moet ons dit nie vir mekaar doen nie? Dis sommer die derde happie – begin om mekaar te dien.
Hier in die tweede maand van 2020 kan ons vinnig sien dat ons 'n groot opdrag het wat baie doenbaar raak sodra ons die moeite doen om ons deeltjie elke dag voluit te doen. Dewald (NGK Caledon)